   NA DAVID MUCHUNGUH SERIKALI imetathmini upya vigezo na mahitaji ya kujiunga na vyuo vya mafunzo ya ualimu (TTC), huku utekelezaji wa mageuzi ya elimu ukiendelea katika sekta zote shirikishi. Kwa sasa, hitaji la wanafunzi kujiunga na vyuo hivyo ni alama ya wastani ya C katika Mtihani wa Kitaifa wa Kidato cha Nne (KCSE), bila mahitaji mengine mbadala. Kutokana na hatua hiyo, Tume ya Kuwaweka Wanafunzi katika Vyuo Vikuu na Vyuo Anuwai (KUCCPS) imefungua upya tovuti yake, ambapo inatarajia kuwaruhusu wanafunzi 13, 439 kusomea kozi za Diploma ya Ualimu wa Shule ya Msingi (DPTE) na Diploma ya Mafunzo ya Chekechea (DECTE) katika vyuo 32 vya walimu. Kulingana na KUCCPS, gharama ya kumfuza mwanafunzi mmoja mwaka wa kwaza katika vyuo hivyo (kwa kozi zote mbili) ni Sh72, 076.Utathmini mpya wa vigezo hivyo ni moja ya mapendekezo makuu yaliyo katika ripoti ya Jopokazi Maalum la Rais kuhusu Mageuzi katika Sekta ya Elimu (PWPER), ambayo bado haijazinduliwa. Hata hivyo, baadhi ya mapendekezo ya jopo hilo yameanza kutekelezwa hata kabla ya uzinduzi rasmi wa ripoti hiyo na Rais William Ruto kama ilivyotarajiwa. Vigezo hivyo vipya vinaondoa masharti ya hapo awali yaliyohitaji wanafunzi kuwa na alama maalum katika masomo husika ili kuhitimu kusomea moja ya kozi hizo.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  